'Saru, kom red die WP,' vra klubs | Netwerk24
Deur Brenden Nel 28 Februarie 2021 00:28
Rapport verneem dat 'n paar dosyn klubs, onder die leiding van Tygerberg Rugbyklub, SA Rugby skriftelik versoek het om in te tree en die WPRU oor te neem. Die klubs sê hulle het "alle vertroue" in die huidige bestuur se leierskap verloor.
Tygerberg is die klub van die Springbok-keurder Peter Jooste, wat in die WP se uitvoerende komitee dien, en die oud-UK-lid Kevin Kiewitz, wat bedank het oor die manier waarop die WP weggestap het van hul eiendomstransaksie met Investec.
Die klubs se brief is gestuur teen die agtergrond van 'n beplande paleisrevolusie, wat ten doel het om die WPRU se president, Zelt Marais, met 'n mosie van wantroue uit sy pos te verwyder en binne die volgende weke met Ronald Bantom, sy eertydse vertroueling, te vervang.
Die klubs wat die brief onderteken het, voel die uitvoerende komitee in die geheel moet saam met Marais die deur gewys word.
Rapport het 'n Whats­App-boodskap wat Tygerbergklub gestuur het om steun vir sy ­ingry­pings­versoek te werf, onder oë gehad.
Hoewel Tygerberg nie kommentaar wou lewer nie, het Rapport die egtheid van die boodskap bevestig en verneem amper al die WP se senior klubs ondersteun Tygerberg se optrede.
Rapport het ook by twee bronne bevestig dat 'n hooggeplaaste amptenaar van SA Rugby Vrydag met die klubs se verteenwoordigers vergader het. Na verneem word, is daar kommer dat WP Rugby dieselfde pad as die Kings kan stap en gelikwideer kan word. SA Rugby ontvang glo reeds bekommerde navrae uit Pro14-geledere.
Volgens Tygerberg se boodskap is ingryping nodig weens:
Wanbestuur van WP-eiendomme met bedenklike transaksies;
'n Voortdurende magstryd tussen die uitvoerende lede;
Deurlopende negatiewe mediadekking;
Gebrekkige korporatiewe bestuur, veral met betrekking tot die Investec- en MVM-transaksies, wat WP se reputasie in die sakegemeenskap knou; en
Die moontlikheid dat WP se finansiële state nie geoudit is nie en dat die sakevleuel nie as 'n lopende saak handel dryf nie.
Die WPRU het verlede week vir Jooste en Moneeb Levy van hul pligte as direkteure van die WP se sakevleuel onthef – glo omdat hulle "nie die mandaat van die rugbyunie uitgevoer het nie".